大雪晚睡夢李德修插瓊花一枝與語甚久既覺作此詩時在洞山
作者：釋德洪
朝代：宋

paragraphs: 窮年踏黄塵，旅卧每自鄙。
此山頗岑寂，飲食亦清美。
瘦藤當一折，且作終老計。
曉堂看春雪，秀色浄窗几。
爐暖倚蒲圑，頹然成坐睡。
君從何所來，會我清夢裏。
瓊花斜裊帽，眸子湛秋水。
伊予雜懽笑，應阿竟何事。
忽然長揖去，驚覺在千里。
人生孰非夢，安有昏旦異。
心知目所見，歷歷皆虚僞。
他日或相逢，何殊開睫寐。
此詩當見渠，一展笑相視。